Birgitte Vind (S), 2025-05-15:
Tak for det, og tak til Enhedslisten for et beslutningsforslag, som i den grad sætter fokus på techgiganternes meget rå udnyttelse af helt almindelige mennesker, som der jo er tale om.
På mit kontor hænger der en plakat fra 1932, hvor der står: Pil ham ned.
På plakaten står danske mænd og kvinder og trækker i nogle lange røde reb, der sidder fast på en kæmpestor landstingspolitiker.
I ønsket om at fratage ham hans mulighed for at blokere for almenvellets interesser opfordrer plakaten desuden til at stemme socialdemokratisk og på den måde få stoppet de allerrigestes mulighed for at blokere for den almindelige danskers interesser.
Jeg ved godt, at analogien til Enhedslistens beslutningsforslag måske ikke er slående – og så alligevel, for det er jo i den grad sympatisk, at Enhedslisten i dette beslutningsforslag vil sikre, at dem, der blokerer for en sund digital verden, også bidrager til at løse de problemer, som opstår, og de uhyrligheder, der rent faktisk findes på techgiganternes platforme, bl.a. i form af falske annoncer.
Vi må jo bare erkende, at det er enormt stærke pengekræfter, der står bag de store digitale onlineplatforme.
De lever af vores data, og i høj grad ser de også igennem fingre med dansk og europæisk lovgivning med det ene formål at profitoptimere uden hensyn til den almindelige dansker eller europæer.
Selv om jeg ikke altid er enig med Enhedslisten, må jeg sige, at lige når det kommer til at få snor i techgiganterne, deler jeg Enhedslistens store ønske.
Men som plakaten på mit kontor også illustrerer, er det med det store fælles træk, at vi kan få tøjlet overmagten, som det jo er lige nu.
I det her tilfælde må vi jo erkende, at vi alene i Danmark ikke har alle de muskler, der skal til for at tøjle techgiganterne.
Da man i EU i år 2000 vedtog e-handelsdirektivet, besluttede man sig faktisk også for at fritage de store platforme fra ansvar på en række områder.
Det gav også platformene mulighed for at profitoptimere uden hensyn til fællesskabet, og det bokser vi så med i dag.
Det er også derfor, EU lige nu er i gang med at regulere og regulere hele det her område, og derfor har man jo også vedtaget Digital Service Act, som betyder, at EU nu prøver at trække i alle rebene.
Det kan jo ikke diskuteres.
Set med danske briller skal de sociale medier tage ansvar for falske og vildledende annoncer, der eksisterer på deres platforme.
Ingen skal tjene penge på vildledning.
Det er vi jo enige om i hele EU, heldigvis.
Derfor siger vi i Socialdemokratiet, at det nyetablerede DSA-tilsyn i Danmark er helt afgørende.
Vi ønsker også at få undersøgt, om det danske DSA-tilsyn kan styrkes yderligere og understøtte Europa-Kommissionens håndhævelsesindsats over for de her meget store onlineplatforme, heriblandt TikTok, Instagram og Facebook.
Med forordningen om digitale tjenester er der jo allerede indført krav for sociale mediers deling af reklamer, og der er nu også kommet lovkrav om, at alle onlineplatforme skal have en procedure for at klage over og få nedtaget ulovligt indhold såsom falske og vildledende annoncer.
Jeg er jo ligesom Enhedslistens ordfører
, tror jeg, helt på det rene med, at vi langtfra er i mål i forhold til det, der rent faktisk sker lige nu, og at lovgivningen stadig væk er i sin vorden, og at vi stadig væk bliver nødt til at se tiden an, i forhold til om vi har de rigtige reb, om vi trækker i den rigtige retning, og om det her er nok.
Vi skal løbende se på, som ministeren også var åben over for, om det her er nok, og om vi kan gøre endnu mere for at komme den digitale svindel til livs.
Hvis der er noget, der kan holde mig vågen om natten – det er der ikke meget der kan – er det de sociale mediers måde at agere på.
Og det er jo det vilde vesten, ikke mindst i forhold til vores børn og unge.
Men ingen skal jo svindles, hverken børn, unge eller ældre.
Men der sker virkelig meget i de her år, som vi endnu ikke har taget hånd om.
Vi skal selvfølgelig kæmpe for orden, så det er lige så sikkert og ordentligt at færdes digitalt, som det er i den fysiske verden.
Vi kan ikke stemme for det her sympatiske forslag af de samme grunde, som ministeren var inde på, altså at DSA'en i øjeblikket er totalharmoniserende, og at de sociale medier skal leve op til reglerne i markedsføringsloven, og at vi ikke kan regulere i forhold til medieansvarsloven.
Men når det så er sagt, bakker vi fuldtonet op om alle intentionerne, og vi vil meget gerne være med sammen med Enhedslisten til at trække i alle de reb, vi kan, lige meget om de er røde eller blå.
Tak for ordet.